देह-यात्रा इसलिये कि नारी की बात आते ही उससे प्राप्त सौन्दर्य-सुविधा-सेवा की सुखानुभूति में लीन किसी की दृष्टि उसके मन और आत्मा तक नहीं पहुँच पाती. नीति-शास्त्र, आचार-विचार, धर्मोपदेश सब का एक ही मूल-स्वर - सेवा-सुश्रुषा करते हुए पुरुष के अधीन ,और अनुकूल रहने में ही उसका कल्याण है, कहीं भी त्रुटि होने पर वह एकदम त्याज्य- ज्यों माटी का भाँडा .नारीत्व का इतना भर प्रयोजन समाज के लिए पर्याप्त समझा गया. पौराणिक-गाथाओं में भी यही प्रतिपादन मिलता है -पिता के द्वारा उधार दी गई पुत्री माधवी के शरीर-उपभोग से अर्जित- श्यामकर्ण घोड़े गालव का प्राप्य , दान के पुण्य-भागी पिता. और माधवी? चार राजाओं और गालव के गुरु की भोग्या बन उनके लिये चक्रवर्ती पुत्र उत्पन्न करने के बाद रिक्त ही लौट आई ,अपनी अगली ड्यूटी पिता के कन्या-दान की चाह पूरी करने . शैव्या बिकी, सत्यवादी हरिश्चंद्र को यश मिला .पुरुषार्थ- चतुष्टय पुरुष के लिए है,और इस साधना में सांसारिक उद्देश्य पूरे करने तक वह सहधर्मिणी है, आत्मिक उन्नयन केवल पुरुष के हिस्से ,स्त्री की सार्थकता उसके त्यागे हुए को निभाने में स्वयं को खपा देना है .और तो और काव्य की संवेदना भी उसे व्यक्ति होने का गौरव नहीं दे पाई .